เอเซียพลัสรุกดูแลซื้อขายอีทีเอฟแบงก์
บล.เอเซีย พลัส ดูแลสภาพคล่อง BANK ETF เปิดขาย EBANK 1-9 พ.ย.นี้
26 ต.ค. 2555

บล.เอเซีย พลัส ดูแลสภาพคล่อง BANK ETF เปิดขาย EBANK 1-9 พ.ย.นี้ 
น.ส.นฤมล อาจอำนวยวิภาส กรรมการผู้จัดการ บริษัทหลักทรัพย์ เอเซีย พลัส (ASP) เปิดเผยว่า บริษัทเป็นผู้ดูแลสภาพคล่องของกองทุน ETF (Exchange Traded Fund) และผู้ร่วมค้าหน่วยให้กับกอง KTAM SET Banking ETF Tracker (EBANK) ซึ่งเป็นกองทุน BANK ETF กองแรกของไทยที่ซื้อขายในตลาดหลักทรัพย์ 
ทั้งนี้ ASP ETF ถือเป็นผลิตภัณฑ์ใหม่อันดับ 2 รองจากหุ้นกู้อนุพันธ์ (ELN) ที่บริษัทเพิ่งขายครั้งแรกเมื่อวันที่ 24 ก.ย.ที่ผ่านมา และตั้งเป้าปี 2556 บริษัทจะเป็นผู้ดูแลสภาพคล่องและร่วมค้าหน่วยให้กับ ETF อย่างน้อย 4 กองใหม่ อ้างอิงหมวดพลังงาน อาหาร สื่อสาร และพาณิชย์ 
สำหรับ EBANK อ้างอิงกลุ่มธนาคาร 11 แห่ง มีมูลค่าหลักทรัพย์ตามราคา (มาร์เก็ตแคป) ใหญ่เป็นอันดับ 2 คิดเป็น 19% ของตลาด เป็นรองหมวดพลังงาน สัดส่วน 21% ของตลาด
การลงทุนใน EBANK 1 หน่วย เหมือนลงทุนหุ้นธนาคาร 11 ตัว แต่ใช้เงินลงทุนน้อยกว่า กระจายความเสี่ยง ซื้อขายสะดวกบนกระดานหลัก เหมาะกับนักลงทุนธรรมดาที่ชอบกลุ่มธนาคาร เพื่อรับส่วนต่างราคาหุ้นและเงินปันผล 
สำหรับสถาบันหรือรายใหญ่ ยังใช้กลยุทธ์ Arbitrage เพื่อทำกำไรได้ครบวงจรระหว่างหุ้นธนาคารทั้ง 11 ตัว EBANK ในตลาดหลักทรัพย์ และ Bank Sector Futures ในตลาดอนุพันธ์ 
EBANK เปิดขายผ่าน บล. 6 แห่ง ตั้งแต่วันที่ 1–9 พ.ย. 2555 มูลค่าซื้อขั้นต่ำ คือ 5,000 บาท EBANK ซื้อขายในตลาดวันแรก 20 พ.ย.นี้